Ανακοίνωση για τα μέτρα αντιντάμπινγκ και τα αντισταθμιστικά μέτρα που εφαρμόζονται στις εισαγωγές ορισμένων προϊόντων του χάλυβα καταγωγής Βουλγαρίας, Νοτίου Αφρικής, Ομοσπονδιακής Δημοκρατίας της Γιουγκοσλαβίας, Ινδίας, Ταϊλάνδης, Κινεζικής Ταϊπέι (Ταϊβάν), Λαϊκής Δημοκρατίας της Κίνας, Τσεχικής Δημοκρατίας, Μαλαισίας, Δημοκρατίας της Κορέας, Ρωσίας και Σλοβακίας

(2002/C 308/07)

1. Ισχύοντα μέτρα αντιντάμπινγκ και αντισταθμιστικά μέτρα

Τα ακόλουθα προϊόντα χάλυβα υπόκεινται επί του παρόντος σε δασμούς αντιντάμπινγκ ή/και αντισταθμιστικούς δασμούς δυνάμει του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία με τον κανονισμό (ΕΚ) αριθ. 1972/2002(2), τον κανονισμό (ΕΚ) αριθ. 2026/97 του Συμβουλίου(3), την απόφαση αριθ. 2277/96/EΚΑΧ της Επιτροπής(4), όπως τροποποιήθηκε τελευταία με την απόφαση αριθ. 435/2001/EΚΑΧ(5) και την απόφαση αριθ. 1889/98/EΚΑΧ της Επιτροπής(6):

- ορισμένα πλατέα προϊόντα έλασης, από σίδηρο ή από όχι σε κράμα χάλυβες, με πλάτος 600 mm ή περισσότερο, που έχουν ελαθεί σε θερμή κατάσταση, μη επιστρωμένα με άλλο μέταλλο ή επενδυμένα, περιελιγμένα, που έχουν απλώς υποβληθεί σε θερμή έλαση (επί του παρόντος υπάγονται στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10, 7208 39 90 ), καταγωγής Βουλγαρίας, Νοτίου Αφρικής, Ομοσπονδιακής Δημοκρατίας της Γιουγκοσλαβίας(7) και Ινδίας(8)· και

- ορισμένα εξαρτήματα σωληνώσεων (εκτός από τα χυτά, τους συζευκτήρες και βόλτες), από σίδηρο ή χάλυβα (μη συμπεριλαμβανομένου του ανοξείδωτου χάλυβα), με μέγιστη εξωτερική διάμετρο μη υπερβαίνουσα τα 609,6 mm, από αυτά που χρησιμοποιούνται για συγκόλληση κατά άκρων ή για άλλους σκοπούς, και τα οποία υπάγονται επί του παρόντος στους κωδικούς ΣΟ ex 7307 93 11 (κωδικός TARIC 7307 93 11 91 ), ex 7307 93 19 (κωδικός TARIC 7307 93 19 91 ), ex 7307 99 30 (κωδικός TARIC 7307 99 30 92 ) και ex 7307 99 90 (κωδικός TARIC 7307 99 90 92 ) καταγωγής Ταϊλάνδης, Λαϊκής Δημοκρατίας της Κίνας και Κινεζικής Ταϊπέι (Ταϊβάν)(9), και Τσεχικής Δημοκρατίας, Μαλαισίας, Δημοκρατίας της Κορέας, Ρωσίας και Σλοβακίας(10), (εφεξής καλούμενα "τα υπό εξέταση προϊόντα").

2. Μέτρα διασφάλισης - αξιολόγηση συνδυασμού των μέτρων

Με τον κανονισμό (EΚ) αριθ. 1694/2002 της 27ης Σεπτεμβρίου 2002(11), η Ευρωπαϊκή Επιτροπή επέβαλλε οριστικά μέτρα διασφάλισης κατά των εισαγωγών ορισμένων προϊόντων χάλυβα, συμπεριλαμβανομένων των προαναφερόμενων προϊόντων, με τη μορφή συμπληρωματικών δασμών που καταβάλλονται στις εισαγωγές που υπερβαίνουν τις σχετικές δασμολογικές ποσοστώσεις (εφεξής "ο συμπληρωματικός δασμός"). Η Επιτροπή ανέφερε στην αιτιολογική σκέψη (702) του προαναφερόμενου κανονισμού, ότι οι συνδυασμένες επιπτώσεις των μέτρων διασφάλισης και των μέτρων αντιντάμπινγκ ή/και των αντισταθμιστικών μέτρων μπορούσαν να οδηγήσουν σε επίπεδο προστασίας υψηλότερο από το αναγκαίο, έλαβε υπόψη την ανακοίνωση(12) που δημοσιεύθηκε στις 30 Αυγούστου 2002 (μετά την επιβολή των προσωρινών μέτρων διασφάλισης σε ορισμένα προϊόντα χάλυβα) και δήλωσε ότι θα εξέταζε τη θέση της σε σχέση με τα υπό εξέταση προϊόντα χωρίς χρονοτριβή.

Η Επιτροπή προτίθεται τώρα να εξετάσει κατά πόσον είναι αναγκαίο να προτείνει τροποποιήσεις στο επίπεδο αυτών των ισχυόντων δασμών αντιντάμπινγκ ή αντισταθμιστικών δασμών σε σχέση με τα εν λόγω προϊόντα, δυνάμει της συνθήκης για την ίδρυση της Ευρωπαϊκής Κοινότητας και ιδίως του άρθρου 133, λαμβάνοντας υπόψη τον κανονισμό (EΚ) αριθ. 384/96 και τον κανονισμό (EΚ) αριθ. 2026/97. Ως προς τούτο, η Επιτροπή θεωρεί ότι είναι αναγκαίο να καλέσει όλα τα ενδιαφερόμενα μέρη να γνωστοποιήσουν τις απόψεις τους.

3. Διαδικασία και προθεσμίες

Η Επιτροπή, για να συγκεντρώσει τις απόψεις όλων των ενδιαφερομένων μερών σχετικά με τα προαναφερόμενα, θα έλθει σε επαφή με τον κοινοτικό κλάδο παραγωγής, με τις οργανώσεις παραγωγών στην Κοινότητα, με τους εξαγωγείς-παραγωγούς στις εν λόγω χώρες, με τους εισαγωγείς, με τις ενώσεις εισαγωγέων που συνεργάστηκαν κατά την έρευνα η οποία κατέληξε στην επιβολή των προαναφερόμενων μέτρων αντιντάμπινγκ και αντισταθμιστικών μέτρων, και με τις σχετικές αρχές των εν λόγω χωρών.

Καλούνται όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία εντός 40 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

Η Επιτροπή θα λάβει επίσης υπόψη τις απόψεις, τις πληροφορίες και τα αποδεικτικά στοιχεία που έχουν ήδη υποβάλει τα μέρη προς απάντηση στην ανακοίνωση που δημοσιεύθηκε στις 30 Αυγούστου 2002.

4. Γραπτές παρατηρήσεις και διεύθυνση

Οι σχετικές πληροφορίες ανακοινώνονται στην Επιτροπή. Όλες οι παρατηρήσεις και τα αιτήματα των ενδιαφερόμενων μερών υποβάλλονται γραπτώς (όχι με ηλεκτρονική μορφή εκτός εάν προβλέπεται διαφορετικά) και πρέπει να αναφέρεται το ονοματεπώνυμο, η διεύθυνση, η διεύθυνση ηλεκτρονικού ταχυδρομείου, ο αριθμός τηλεφώνου και τηλεομοιοτυπίας, ή/και οι αριθμοί τέλεξ του ενδιαφερόμενου μέρους.

Η διεύθυνση αλληλογραφίας της Επιτροπής είναι: Ευρωπαϊκή Επιτροπή Γενική Διεύθυνση Εμπορίου

Διεύθυνση B

J-79 5/16 B - 1049 Βρυξέλλες Φάξ (32-2) 295 65 05 Αριθ. τηλετύπου COMEU B 21877.

(1) EE L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 288 της 21.10.1997, σ. 1.

(4) EE L 308 της 29.11.1996, σ. 11. Δυνάμει του άρθρου 1 παράγραφος 1 του κανονισμού (ΕΚ) αριθ. 963/2002 του Συμβουλίου, όπως τροποποιήθηκε από τον κανονισμό (ΕΚ) αριθ. 1310/2002 (ΕΕ L 192 της 20.7.2002), τα μέτρα που θεσπίστηκαν βάσει της αποφάσεως αριθ. 2277/96/ΕΚΑΧ εξακολουθούν να ισχύουν και διέπονται από τον κανονισμό (ΕΚ) αριθ. 384/96.

(5) EE L 63 της 3.3.2001, σ. 14.

(6) EE L 245 της 4.9.1998, σ. 3. Δυνάμει του άρθρου 2 παράγραφος 1 του κανονισμού (ΕΚ) αριθ. 963/2002 του Συμβουλίου, όπως τροποποιήθηκε από τον κανονισμό (ΕΚ) αριθ. 1310/2002 (ΕΕ L 192 της 20.7.2002), τα μέτρα που θεσπίστηκαν βάσει της αποφάσεως αριθ. 1889/98/ΕΚΑΧ εξακολουθούν να ισχύουν και διέπονται από τον κανονισμό (ΕΚ) αριθ. 2026/97.

(7) Απόφαση αριθ. 283/2000/EΚΑΧ της Επιτροπής, της 4ης Φεβρουαρίου 2000 (EE L 31 της 5.2.2000, σ. 15), όπως τροποποιήθηκε τελευταία με την απόφαση αριθ. 841/2002/EKΑΧ (EE L 134 της 22.5.2002, σ. 11).

(8) Απόφαση αριθ. 283/2000/EΚΑΧ της Επιτροπής, της 4ης Φεβρουαρίου 2000 (EE L 31 της 5.2.2000, σ. 15), όπως τροποποιήθηκε τελευταία με την απόφαση αριθ. 1043/2002/EKΑΧ (EE L 157 της 15.6.2002, σ. 45), και την απόφαση αριθ. 284/2000/EKΑΧ της Επιτροπής, της 4ης Φεβρουαρίου 2000 (EE L 31 της 5.2.2000, σ. 44), όπως τροποποιήθηκε τελευταία με την απόφαση αριθ. 1043/2002/EKΑΧ (EE L 157 της 15.6.2002, σ. 45).

(9) Κανονισμός (EK) αριθ. 584/96 του Συμβουλίου (EE L 84 της 3.4.1996, σ. 1), όπως παρατάθηκε με τον κανονισμό (EK) αριθ. 763/2000 (EE L 94 της 14.4.2000, σ. 1) όπως τροποποιήθηκε με τον κανονισμό (EK) αριθ. 2314/2000 (EE L 267 της 20.10.2000, σ. 15) και όπως τροποποιήθηκε με τον κανονισμό (EK) αριθ. 1592/2000 (EE L 182 της 21.7.2000, σ. 1).

(10) Κανονισμός (ΕΚ) αριθ. 1514/2002 του Συμβουλίου (ΕΕ L 228 της 24.8.2002, σ. 1).

(11) EE L 261 της 28.9.2002, σ. 1.

(12) ΕΕ C 206 της 30.8.2002, σ. 7.